google/wiki40b huggingface dataset:
Itrijs

Vēsture

1787. gadā zviedru ķīmiķis Karls Aksels Arhēnijs (Carl Axel Arrhenius) netālu no Zviedrijas ciemata Iterbī atrada jaunu līdz tam nezināmu minerālu. Viņš to nosauca par iterbītu un nosūtīja tā gabaliņus uz dažādām pasaules vietām izpētei. 1789. gadā Obu universitātes pārstāvis, somu ķīmiķis Johans Gadolins (Johan Gadolin), identificēja to. 1794. gadā viņš publicēja pilnīgu tā analīzi. Dažus gadus vēlāk tika apstiprināts Gadolina atklājums, ka minerālā ir atrodams jauns ķīmiskais elements.

Atrašanās dabā

Itrijs ir sastopams daudzos retzemju minerālos, bet brīvā veidā dabā nav sastopams. Zemes garozā itrijs ir 28. izplatītākais ķīmiskais elements. Tā koncentrācija ir aptuveni 31 daļiņa no miljona. Cilvēka organismā ir 0,5 mg itrija, bet dārzeņos tā koncentrācija var būt pat tūkstošiem reižu lielāka un sasniegt 100 ppm (miljonās daļas). Dabā sastopamajam itrijam nav bioloģiskas nozīmes, un to uzskata par nekaitīgu, bet radioaktīvo izotopu itriju-90 izmanto mērķētajā ķīmijterapijā. Samērā liels daudzums šīs vielas atrodams Mēness virsmas iežu paraugos, ko uz Zemi nogādāja Apollo kosmiskās misijas.

Izotopi

Dabā ir sastopams tikai viens itrija izotops — ⁸⁹Y. Ir zināmi vēl 32 mākslīgi iegūti radioizotopi, kuru masas skaitlis ir no 76 līdz 108.

Izmantošana

Vislielāko daļu no itrija izmantošanas veido tā oksīda Y₂O₃ izmantošana. Tas ir viens no sarkanā luminofora komponentēm krāsaino televizoru kineskopos. Itriju izmanto arī sakausējumos ar alumīniju un magniju, un tas palielina sakausējuma izturību.
Valsts aizsargājamie kultūras pieminekļi Alsungas novadā

Šajā lapā apkopoti valsts aizsargājamie kultūras pieminekļi Alsungas novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Klusā okeāna spēles

Klusā okeāna spēles ir starptautiskas daudzu sporta veidu sacensības, kas notiek ik pēc četriem gadiem un kurās piedalās sportisti no Klusā okeāna valstīm. Pirmās Klusā okeāna spēles notika 1963. gadā Suvā, Fidži.
Valsts aizsargājamie kultūras pieminekļi Strenču novadā

Šajā lapā apkopoti valsts aizsargājamie kultūras pieminekļi Strenču novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
30. oktobris

30. oktobris ir gada 303. diena pēc Gregora kalendāra (304. garajā gadā). Līdz gada beigām ir atlikušas 62 dienas.
Podzolētā gleja augsne

Podzolētā gleja augsne ir viens no augšņu tipiem. Šīs augsnes radušās seklu, skābu pamatūdeņu ietekmē. Visbiežāk šīs augsnes veidojušās uz bezkarbonātu cilmiežiem, kur karbonāti izskaloti lielā dziļumā. Nereti podzolēto augšņu mazcaurlaidīgais, blīvais izuviālais horizonts veicinājis ūdens sastrēguma rašanos un glejošanās procesa attīstību. Šo augšņu virskārta ir trūdvielām bagātāka nekā podzolētajās augsnēs, bet augsnes skābas, to profilos daudz augiem kaitīgu neoksidētu un reducētu savienojumu. Lai radītu augu augšanai un attīstībai labvēlīgus apstākļus, pēc nosusināšanas šīs augsnes jākaļķo, jāapgādā ar augu barības vielām, jāaktivizē augsnes baktēriju darbība, jārada irdena, pietiekami dziļa aramkārta.
Glenns Andersons

Spēlētāja karjera

Profesionāļa karjeru Andersons sāka 1980.—81. gada sezonā, kuru aizvadīja NHL kluba Edmontonas "Oilers" rindās. Jau savā otrajā sezonā uzbrucējs 80 spēlēs guva 105 punktus, sezonu noslēdzot kā otrs "Oilers" rezultatīvākais spēlētājs aiz Veina Grecka. 1982.—83. gada sezonā Andersons jau bija nostiprinājies kā viens no komandas vadošajiem hokejistiem, taču "Oilers" Stenlija kausa finālsērijā zaudēja Ņujorkas "Islanders" hokejistiem. Turpmākajos gados Andersons kopā ar komandu izcīnīja piecus Stenlija kausa titulus. To komanda paveica 1984., 1985., 1987., 1988. un 1990. gadā.
Pēc 1990.—91. gada sezonas noslēguma "Oilers" vēlējās padarīt komandas sastāvu jaunāku, kā rezultātā Andersons kopā ar Grantu Fūru un Kreigu Berube tika aizmainīti uz Toronto "Maple Leafs". "Maple Leafs" sastāvā uzbrucējs aizvadīja nākamās divarpus sezonas, līdz 1993.—94. gada sezonas vidū nonāca Ņujorkas "Rangers" rindās, kopā ar kuru 1994. gadā izcīnīja savu sesto Stenlija kausa titulu.
1994.—95. gada NHL sezonas lokauta laikā Andersons spēlēja Vācijas hokeja līgas klubā Augsburgas "Panther" un SM līgas vienībā Raumas "Lukko", taču pēc lokauta beigām noslēdza līgumu ar Sentluisas "Blues". 1995.—96. gada sezonu Andersons iesāka Augsburgas kluba sastāvā, taču tad noslēdza līgumu ar Vankūveras "Canucks", kuras sastāvā vēlējās noslēgt savu karjeru. Uzbrucējs gan nevienu spēli "Canucks" rindās neaizvadīja, jo pēc ievietošanas neaizsargāto spēlētāju sarakstā viņa tiesības pārņēma Edmontonas "Oilers". Sezonu Andersons noslēdza Sentluisas "Blues" rindās, taču nākamo sezonu, kas bija pēdējā Andersona karjerā, viņš aizvadīja Šveices hokeja līgas klubā HC Chaux-de-Fonds un Itālijas hokeja līgas vienībā HK Bolcāno.
Kanādas hokeja izlases rindās Andersons izcīnījis zelta medaļas 1984. un 1987. gada Kanādas kausa izcīņā, spēlējis 1980. gada Olimpisko spēļu turnīrā. Izlases rindās spēlējis arī divos Pasaules čempionātos, 1989. gadā kopā ar izlasi izcīnot sudraba medaļas.
Štarnberga

Vēsture

Štarnberga pirmoreiz rakstiskos avotos minēta 1226. gadā. Vairākus gadsimtus tā bija vienīgi vietējo grāfu oficiālais sēdeklis un tikai 19. gadsimtā Štarnberga sāka attīstīties par vērā ņemamu apdzīvotu vietu. Pirms Štarnberga ieguva savu pašreizējo nosaukumu, tā daudzu gadsimtu garumā tika dēvēta par Aheimu pie Virmzē (vācu: Aheim am Würmsee). 1854. gadā tika atklāts Minhenes—Štarnbergas dzelzceļš un bijušais zvejnieku ciematiņš pamazām sāka pārvērsties par iecienītu Minhenes vasarnīcu un rezidenču rajonu. 1912. gadā Štarnberga ieguva pilsētas tiesības.
Bezgalīgais ceļojums

Sižets

Lendons Kārters ir populārs jaunietis, kuram patīk iekulties nepatikšanās. Kādu dienu Lendona un viņa draugu grupas joka ietekmē viņu skolasbiedrs tiek nopietni savainots, kā rezultātā skolas direktors Lendonam par sodu liek darboties sabiedriskajā darbā. Sabiedriskais darbs sevī ietver palīdzēšanu mācībās, apkopēja pienākumus vai darbošanos skolas lugā. Lendons izvēlas skolas lugu. Drīz vien Lendonam sāk parādīties grūtības lugai sagatavoties, tāpēc viņš lūdz palīdzību Džeimijai, skolas atstumtajai meitenei. Lai arī Džeimija sākotnēji uzstāda noteikumu, ka Lendons viņā neiemīlēsies, jauniešu starpā drīz vien parādās jūtas, kam pretī stājas Džeimijas slimība — leikēmija, kas nav ārstējama.
Reinholds Bērenss

Dzīvesgājums

Reinholds Bērenss dzimis kā jaunākais bērns 1745. gadā bagāta Rīgas tirgotāja Arenda Bērensa (1687-1747) un Johannas Sofijas, dzimušas Būmgardas (Boomgard), ģimenē. 
Mācījās Rīgas licejā (1756-1761) un Domskolā (1761-1764), pēc tam studēja medicīnu Berlīnes Collegium medico-chirurgicum (1766-1768) un Getingenes universitātē (1768-1770), kur aizstāvēja Dr. med. grādu.   
1771. gadā saņēma praktizēšanas atļauju Krievijas impērijā, strādāja sava brāļa Ādama Heinriha Bērensa fabrikā Maskavā, tad par ārstu Omskas Sibīrijas pulkā (1773-1780), iecelts par galma padomnieku. 1774. gadā viņu ievēlēja par Berlīnes Dabas draugu biedrības goda locekli. Pirmās Maskavas cukurfabrikas dibinātājs (1780-1784).
Pēc atgriešanās Rīgā kopš 1784. gada līdztekus ārsta darbam savāca ievērojamu botānisko un mineraloģisko kolekciju. Nodarbojās arī ar rakstniecību, sarakstīja savas dzimtas vēsturi (1812).     
Miris 1823. gada 8. oktobrī Rīgā.
Latvijas Muzikālā līga 2007

Latvijas Muzikālā līga 2007 bija Latvijas Mūzikas kanāla, LNT un Radio SWH kopīgi rīkots Latvijas mūzikas izpildītāju dziesmu konkurss, kuras mērķis bija noteikt 2007. gada populārāko popmūzikas/rokmūzikas dziesmu Latvijā. Tajā piedalījās 40 dziesmas, katru mēnesi, sākot no marta, Muzikālajā līgā iekļuva 4 dziesmas, kuras bija uzrādījušas labākos rezultātus Radio SWH Top 20. Laika posmā no 2007. gada oktobra līdz decembrim notika starpfināla konkurss "Cīņas klubs", kurā TV skatītāji balsojumā noteica 10 superfināla dziesmas, bet pārējās 5 dziesmas noteica žūrija. Superfinālā par 2007. gada populārāko dziesmu skatītāju telefonbalsojumā tika atzīta grupas Cacao dziesma "Ripoja akmens". Šī bija pirmā Latvijas Muzikālās līgas sezona.
Latvijas Muzikālā līga ir uzskatāma par Radio SWH Latvijas mūzikas gada topa pēcteci.

Cīņas klubs

Sākot ar 10. oktobri katru trešdienas vakaru LNT tika translēts "Cīņas klubs", kas bija starpfināls iekļūšanai Latvijas Muzikālās līgas finālā. 10 raidījumos tika noteikti 10 finālisti. Raidījumu vadīja Anna Lieckalniņa un Rūdolfs Reihs, bet tiesneši bija Radio SWH pārstāvji Artis Volfs un Toms Grēviņš. Cīņas kluba skatuve ir stilizēts boksa rings, arī citas raidījuma butaforijas ir veidotas, lai radītu asociāciju ar šo sporta veidu. Katrā raidījumā sacentās 4 izpildītāji. Vispirms visi izpildītāji uzstājās ar savām dziesmām, tad telefonbalsojumā TV skatītāji noteica 2 finālistus. Finālā dalībniekiem bija jāizpilda pretinieka dziesma, kā arī netradicionāla savas dziesmas versija. Telefonbalsojumā tika noteikts uzvarētājs, kas ieguva tiesības piedalīties Latvijas Muzikālās līgas finālā 2008. gada 13. janvārī.

Superfināls

Latvijas Muzikālās līgas superfināls notika 2008. gada 13. janvārī. Tajā piedalījās 15 izpildītāji ar savām dziesmām: 10 "Cīņas klubu" raidījumu uzvarētāji, kā arī 5 žūrijas iecelti izpildītāji, kas sākotnēji neiekļuva superfinālā. Raidījumu, tāpat kā parastos "Cīņas klubus", vadīja Anna Lieckalniņa un Rūdolfs Reihs, savukārt tiesneši bija Radio SWH pārstāvji Artis Volfs un Toms Grēviņš. Atšķirībā no "Cīņas kluba" raidījumiem, šoreiz no viena telefona numura bija iespējams ierobežots balsojumu skaits.

Pusfināls

Pusfinālā uzstājās 15 izpildītāji, kas izlozētā secībā izpildīja savu dziesmu. Katram izpildītājam bija jāiemācās arī kāda no ielozētajām pretinieku dziesmām, kuru vajadzētu izpildīt, ja iekļūtu finālā. Saskaņā ar balsojumu, finālā iekļuva 4 dziesmas: "Ice", "Ripoja akmens", "Dzīve bez apstājas" un "Tukšums".
Thuraya

Thuraya (arābu: الثريا) ir reģionāla mobilo sakaru pavadoņu sistēma, kas paredzēta galvenokārt Eiropai, Vidējiem Austrumiem un Āfrikai. Atšķirībā no globalajām sistēmām (Iridium, Globalstar), Thuraya nosedz tikai kādu noteiktu zemeslodes reģionu. Sistēma sastāv no trijiem ģeostacionārā. Sakaru nodrošināšana Tālajiem Austrumiem un Austrālijai paredzēta 2008. gada pirmajā ceturksnī, kad paredzēts iedarbināt Thuraya 3.
Kompānija Thuraya dibināta Apvienotajos Arābu Emirātos 1997. gadā.
FK Jēkabpils/JSC

Vēsture

Jēkabpils futbola klubs dibināts 2001. gadā ar nosaukumu "Namejs". 2007. gadā Jēkabpils komanda spēja izcīnīt 2. vietu Latvijas 2. līgas finālturnīrā un līdzās FK Spartaks Jūrmala izcīnīja tiesības spēlēt 1. līgā. Tomēr 2009. gadā Jēkabpils klubs palika pēdējā (14.) vietā 1. līgā un tam nācās pārcelties uz 2. līgu. 2012. gadā atkal tika izcīnīta 2. vieta 2. līgas finālturnīrā un tiesības spēlēt 1. līgā.
Pohjolan Voima

Vēsture

Pohjolan Voima dibināta 1943. gadā, lai tās akcionāriem ražotu elektroenerģiju, jo katram uzņēmumam atsevišķi nebūtu jābūvē savas elektrostacijas. Sākumā tika uzceltas hidroelektrostacijas uz Kemijoki un Ījoki upes.
1960. gados, kad pieauga pieprasījums pēc elektroenerģijas un iespējas celt jaunas hidroelektrostacijas bija samazinājušās, uzņēmums saka būvēt termoelektrostacijas. Pirmā termoelektrostacija bija kurināma ar naftu.
Kad 1973. gadā sākās naftas krīze, un naftas cenas strauji pieauga, Pohjolan Voima sāka būvēt ar oglēm kurināmas termoelektrostacijas, kā arī ar kopuzņēmumu Teollisuuden Voima būvēja atomelektrostaciju.
1990. gados iegādāti uzņēmumi Länsirannikon Voima Oy un Etelä-Suomen Voima Oy. 1994. gadā no Nokia nopirkts tā elektroenerģētikas bizness.
2000. gadu sākumā Pohjolan Voima sāka ar biokurināmo darbināmu elektrostaciju celtniecību.
Tā kā Eiropas Savienības elektrības tirgus direktīva prasīja, lai elektroenerģijas ražošana un pārvade nebūtu viena īpašnieka rokās, 2011. gadā Pohjolan Voima pārdeva 25 % tai piederošo Somijas elektropārvades tīkla operatora Fingrid kapitāldaļu.
Arno Cude

Biogrāfija

Vairākkārt uzvarējis Vācijas čempionātā šaha kompozīciju risināšanā (1983, 1985, 1986, 1988, 1989, 1990, 1991, 1992, 1993, 1994, 1998, 1999, 2001, 2007, 2013). 1994. gadā uzvarējis Pasaules čempionātā šaha kompozīciju risināšanā individuālajā vērtējumā. 1993. gadā saņēmis starptautiskā lielmeistara nosaukumu šaha kompozīciju risināšanā. Nodarbojas arī ar šaha kompozīciju.
Sekmīgi spēlējis arī klātienes šaha turnīros. Trīs reizes uzvarējis Hesenes zemes šaha čempionātā (1986, 1992, 1994). 1995. gada Vācijas šaha čempionātā dalījis 1.-5. vietu, bet papildturnīrā palicis 2. vietā. 1995. gadā kļuvis par FIDE starptautisko meistaru šahā (IM). Piedalījies arī Vācijas šaha Bundeslīgā, kur pārstāvējis SV Hofheim (ar pārtraukumiem no 1984. gada līdz 2005. gadam) un PSV Duisburg (1997-2000) komandas.
Par saviem sasniegumiem šahā 2005. gada 7. decembrī apbalvots ar Vācijas sporta augstāko apbalvojumu Silbernes Lorbeerblatt ("Sudraba lauru lapa").
Mēness gaisma

Mēness gaisma ir gaisma, kura nonāk uz Zemes no Mēness. Gaismu nerada Mēness, tā ir atstarotā Saules gaisma. Mēness gaismas intensitāti spēcīgi ietekmē Mēness fāzes. Mēness gaisma ir ļoti vāja. Pat pilnmēness laikā tā sasniedz tikai 0,2 lx lielu apgaismojumu. Tādējādi, pilnmēness gaisma ir aptuveni 500 000 reižu vājāka par Saules gaismu.
2007.—2010. gada globālā finanšu krīze

Krīzes sākums

2008. gada septembrī bija vērojamas pirmās krīzes pazīmes, kad ASV likvidējās, apturēja darbību vai sašaurinājās vairāki finanšu sektora uzņēmumi. Jau vairākus mēnešus pirms septembra dažādos finanšu žurnālos tika izteikti brīdinājumi par sagaidāmo krīzi, analizējot vairāku vadošo ASV un Eiropas kredītiestāžu stabilitāti, sakarā ar krīzi hipotekāro kredītu nozarē.
Līdz ar ASV lielāko finanšu institūciju sabrukumu, krīze ātri pārauga no vietējiem uz globāliem apmēriem un bija vērojams vairāku Eiropas kredītiestāžu finansiālais sabrukums un kritums biržu indeksos ar lielu akciju tirgus vērtības un tirdzniecības apjomu samazinājumu. Krīze radīja ievērojamas likviditātes un finanšu problēmas vairākām kredītiestādēm ASV un Eiropā un tā pārauga par likviditātes krīzi. Vairāku valstu politiskie vadītāji, finanšu ministri un centrālo banku vadītāji veica savstarpēji saskaņotus krīzes novēršanas pasākumus, bet krīze tomēr turpināja attīstīties un noveda pie valūtu krīzes, kad vairāki investori pārvērta savas investīcijas tādās spēcīgākās valūtās kā jēna, ASV dolārs un Šveices franks. Līdz ar to vairākas valstis vērsās pie Starptautiskā Valūtas Fonda pēc palīdzības.
Kaut arī 2009. gada 3. septembrī Ekonomiskās sadarbības un attīstības organizācija paziņoja, ka globālā ekonomikas recesija apstājas un paredzamā ekonomikas atlabšana būs straujāka, nekā agrāk prognozēts, tomēr šī prognoze izrādījās pārāk optimistiska.

Eiropas Savienības reakcija

Eiropas Centrālā Banka vienas dienas naudas tirgus izsolē iepludināja 99,8 miljardus ASV dolāru, bet Lielbritānijas Bank of England — 36 miljardus ASV dolāru. Visā pasaulē kopš 17. septembra nedēļas valstu centrālās bankas tirgū ir iepludinājušas kopā vairāk kā 200 miljardus ASV dolāru. 
2008. gada 29. septembrī Beļģijas, Luksemburgas un Nīderlandes valdības nacionalizēja "Fortis", bet Vācijas valdība izsniedza galvojumu "Hypo Real Estate".
2008. gada 8. oktobrī Lielbritānijas valdība izsludināja "Lielbritānijas banku glābšanas paketi" par kopējo summu ap 500 miljardiem mārciņu. Šī pakete sastāv no trīs daļām: 1) 200 miljardi mārciņu būs pieejami bankām kā daļa no "Bank of England" īpašās likviditātes programmas; 2) valdība palielinās banku kapitalizāciju ar īpašu 25 miljardu mārciņu lielu Banku rekapitalizācijas fondu, kuram vajadzības gadījumā tiks piešķirti papildus 25 miljardi mārciņu; 3) valdība uz laiku apdrošinās jebkādus Lielbritānijas kredītiestāžu savstarpējos aizņēmumus līdz 250 miljardiem mārciņu.
2008. gada 6. decembrī Vācijas finanšu ministrs Pērs Šteinbrīks (Peer Steinbrück) paziņoja, ka tā neredz potenciālu "lielam glābšanas plānam" un norādīja, ka negrasās ieguldīt papildu līdzekļus krīzes novēršanai.
Braiens Holms

Biogrāfija

Braiens Holms dzimis Kopenhāgenā. Lielāko karjeras daļu viņš bija uzticams gregari, tomēr karjeras laikā viņam izdevās gūt 11 individuālas uzvaras, ieskaitot nacionālo čempiontitulu individuālajā braucienā (1990), viendienas klasiku Parīze-Brisele un pusklasiku Parīze–Kamembēra.
Pēc aktīvās karjeras Holms darbojies kā sporta direktors, iesākumā Dānijas profesionālajās komandās Team Acceptcard (1999) un Team Fakta, pēc tam Dānijas nacionālajā izlasē un no 2003. gada Team Telekom (vairākkārt mainījās sponsori) līdz 2011. gadam, kad komanda, kuru sauca HTC-Highroad, beidza pastāvēt. Pēc tā viņš pievienojās Omega Pharma-Quick Step.
Holmam tiek piedēvēta motivējoša ietekme HTC-Highroad riteņbraucēja, Marka Kevendiša karjerā. 2011. gada Pasaules čempionātā Kopenhāgenā, kurā uzvarēja Kevendišs, viņš atradās Lielbritānijas izlases atbalsta automašīnā kopā ar Lielbritānijas treneri Rodu Ellingvortu.
Savā 2002. gadā izdotajā autobiogrāfijā viņš atzinās dopinga lietošanā 1990. gados. Lai arī radās bažas par viņa ietekmi uz jaunajiem Dānijas riteņbraucējiem, viņš nezaudēja darbu kā Dānijas izlases menedžeris. 2007. gada maijā viņš atzinās, ka divreiz lietojis eritropoetīnu (EPO) 1996. gadā, pārstāvot Team Telekom komandu.
2004. gada februārī viņam diagnosticēja resnās zarnas vēzi un viņš pēc operācijas spēja atgriezties sportā. Pēc savas pārciestās vēža pieredzes Holms nodibināja La Flamme Rouge, kā līdzekļu vākšanas veidu labdarības organizācijām, kuras atbalsta vēža pacientus sportā. La Flamme Rouge pārdod dažādus produktus kā, piemēram, modes dizainera Pola Smita radītus veloapģērbus. Marks Kevendišs ir viens no kustības vēstniekiem.
Ēvalds Mugurēvičs

Dzīvesgājums

Ē. Mugurēvičs ir dzimis 1931. gada 6. aprīlī Rēzeknes apriņķa Barkavas pagastā. Pēc studijām Latvijas Valsts Universitātē viņš 1956. gadā sāka strādāt Latvijas vēstures muzejā, no 1958. gada LZA Latvijas vēstures institūtā, kurā no 1971. gada vadīja arheoloģijas nodaļu.
1984. gadā viņš kļuva par vēstures zinātņu doktoru, 1997. gadā par habilitēto vēstures doktoru. No 1984. līdz 1995. gadam Latvijas Universitātes mācībspēks, 2002. gadā Mugurēviču ievēlēja par Vācijas arheoloģijas institūta ārzemju locekli.
Mugurēvičs pētīja Latvijas vēlā dzelzs laikmeta (9. — 12. gadsimts) un viduslaiku (12. — 16. gadsimts) arheoloģiju. Vadīja arheoloģiskos izrakumus Lokstenes pilskalnā, Mārtiņsalā, Oliņkalnā, kā arī Sabilē, Piltenes pilsdrupās un senpilsētā, Dundagas pilī, Rēzeknes pilsdrupās, Dinaburgas pilskalnā un citur.
Pēc 1990. gada viņš pievērsās arī Livonijas hroniku tulkošanai un komentēšanai. 2011. gadā Mugurēvičam tika piešķirta LZA Lielā medaļa.
Miris 2018. gada 23. novembrī.
Palieņu ķauķis

Izplatība

Palieņu ķauķis ir gājputns. Tā plašākais ligzdošanas areāls aptver Vidusāziju, no Kaspijas jūras līdz Mongolijas un Ķīnas rietumiem. Areāla dienvidmala iesniedzas Irānas austrumos un Afganistānas ziemeļos. 
Eiropā ligzdojošā populācija ir daudz mazāka, tā koncentrējas gar Melnās jūras ziemeļu un rietumu piekrasti — reģionā, kur robežojas Bulgārija un Rumānija, un Krimā. Lielākā Eiropas populācijas daļa ligzdo Rumānijā. Šīs populācija lielums ir apmēram 350 000 — 650 000 pāru. Izolēta populācija ligzdo Armēnijas un Turcijas robežapgabalā. Tomēr nav izslēgts, ka tā savienojas ar galveno areālu gar Kaspijas jūras rietumu malu. 
Ziemo Indijā, Bangladešā un Pakistānā. Retumis ieklejo Rietumeiropā.

Latvijā

Palieņu ķauķim Latvijā līdz šim bijuši septiņi novērojumi. No tiem divas pieaugušas mātītes un četri jaunie putni noķerti Papes ezera niedrājā jūlija un augusta mēnešos, liecinot par iespējamu ligzdošanu šajā vietā.

Izskats

Palieņu ķaukis ir vidēji liels, spēcīgs ķauķis ar noapaļotu galvu, relatīvi īsu knābi, īsiem spārniem un garu, noapaļotu asti. Ķermeņa garums 12—14 cm, spārnu plētums 15—18 cm, svars 7—14 g.
Apspalvojums vienmērīgs, bez svītrojuma vai raibumojuma, krāsa variē no pelēcīgi olīvbrūnas līdz smilšu brūnai, sarkanbrūnas un oranžbrūnas variācijas ietverot. Mugurpuse tumšāka nekā apakšpuse, pakakle un vēders balti, sāni smilšu dzelteni. Muguras lejas daļa un virsaste rudas. Galvas virsa nedaudz tumšāka nekā mugura kopumā. Gaišās uzacis samērā īsas un platas. Pavasarī apspalvojums ir košāks un oranžāks, vasaras laikā tas pamazām kļūst blāvāks. Kājas rozīgas vai pelēkbrūnas, acis tumši brūnas. Knābis tumšs ar dzeltenu apakšējās daļas pamatni. Abi dzimumi izskatās līdzīgi. Jauno putnu ķermeņa apakšpuse samērā brūna vai ruda.

Uzvedība

Palieņu ķauķis uzturas atklātās, mitrās vietās, purvos, ezeru un upju krastos, pļavās ar garu zāli, augstos un zemos niedrājos, arī vilkvālīšu audzēs, rīsa laukos, šīm vietām tuvumā augošos krūmos. Migrācijas laikā retumis novērojams mežmalās.

Barība

Palieņu ķauķis galvenokārt barojas ar kukaiņiem, piemēram, nelielām mušām, viendienītēm, makstenēm un vabolēm. Barojas arī ar zirnekļiem un sliekām. Barību meklē uz ūdensaugiem, gan augošiem ūdenī, gan krastā. Uzlasa kukaiņus arī no ūdens virsmas, ar kājām turoties pie niedru kātiem.

Ligzdošana

Ligzdošanas sezona ilgst no maija vidus līdz augusta vidum. Veido monogāmus pārus, kas ligzdo nelielā attālumā viens no otra. Ligzdai raksturīga cilindriska, dziļa kausa forma, cieši savīta no niedrēm, zāles, lapām un niedru ziediem, vijumā ietverot vairāku vertikāli augošo niedru vai zāļu kātus (2—8 kātus). Ārējai kārtai tiek izmantoti slapju augu šķiedras, kas žūstot savelkas un kļūst ciešas. No iekšpuses izklāta ar smalkākiem stiebriņiem, niedru ziediem un augu pūkām. Atrodas vertikāli augošos augos gan virs sauszemes, gan ūdens, apmēram 10—200 cm augstumā. Ligzdu būvē pāris kopīgi.
Dējumā 3—6 olas. Inkubācijas periods ilgst 12—13 dienas, perē tikai mātīte. Par mazuļiem rūpējas abi vecāki. Jaunie putni izlido apmēram 13 dienu vecumā.
Armands Puče

Biogrāfija

Izglītību ieguvis Latvijas Universitātes Filoloģijas fakultātē, ko absolvējis 1991. gadā.
Laikā no 1986. līdz 1992. gadam bijis laikrakstu "Padomju Jaunatne" un "Latvijas Jaunatne" korespondents. Vēlāk līdz 1995. gadam A. Puče pildīja laikraksta "Labrīt" redaktora vietnieka amata pienākumus. Laikā no 1995. līdz 2004. gadam bijis "Sporta Avīzes" galvenais redaktors, kā arī "Neatkarīgās Rīta Avīzes" sporta nodaļas vadītājs. No 2004. līdz 2016. gadam A. Puče bija SIA "Mediju nams" valdes priekšsēdētājs un līdzīpašnieks. 2016. gadā kopā ar citiem preses izdevēja īpašniekiem (Lilita Seimuškāne un Uldis Dreiblats) pārdeva savas daļas tajā Aivara Lemberga dēla Anrija Lemberga sievas brālim Naurim Kāpostiņam.
A. Puče ir Sandim Ozoliņam piederošā "Ozo golfa kluba" direktors. Bijis Latvijas Golfa federācijas ģenerālsekretārs laikā no 2004. līdz 2006. gadam.
Viņš ir sarakstījis vairāk nekā desmit grāmatas par sportu, tai skaitā "Kambala... āmen!" (par Kasparu Kambalu, 2014), "Ozo. Cilvēks uz ledus" (par Sandi Ozoliņu, 2011), "Pasaules čempions Serģis" (par Kristeru Serģi, 1998), "Irbe kā mūris" (par Artūru Irbi, 1997), "Klients [ficus]" (par Viktoru Hatuļevu, 2012), "Haizivs Sandis Ozoliņš" (1994), "Sarauj, Latvija!" (2000). 2013. gadā tika publicēts romāns "Slazds" par aviokatastrofu, kurā gāja bojā Jaroslavļas "Lokomotiv" hokeja komanda, 2015. gadā — A. Pučes grāmata par lidotāju Herbertu Cukuru "Jūs nekad viņu nenogalināsiet", 2016. gadā — kopā ar Jāni Porziņģi sarakstītā grāmata "Brālis" par basketbolistu Kristapu Porziņģi. 2017. gadā izdots romāns "Kurtizānes apakšveļa", pirmais darbs daiļliteratūrā.
A. Puče kopā ar bijušo basketbolistu un treneri Valdi Valteru no 2012. gada līdz 2017. gadam vadīja TV6 sporta raidījumu "Overtime". Tāpat regulāri komentēja sporta (pārsvarā hokeja) pārraides MTG kanālos.
2017. gada jūlija sākumā  MTG pēc Kontinentālās hokeja līgas  vadības lūguma atstādināja A. Puči no KHL spēļu komentēšanas un darba TV6, kā galveno iemeslu minot Pučes iepriekš veidotos rakstus par KHL politisko ideoloģiju un Rīgas "Dinamo" padomes priekšsēdētāju Juri Savicki.